REPUBLIKA SRBIJA

NARODNA SKUPŠTINA

Odbor za Kosovo i Metohiju

15 Broj: 06-2/27-17

22. februar 2017. godine

B e o g r a d

Z A P I S N I K

ČETVRTE SEDNICE ODBORA ZA KOSOVO I METOHIJU

ODRŽANE 21. FEBRUARA 2017. GODINE

Sednica je održana u Maloj sali Doma Narodne skupštine sa početkom u 11,00 časova.

Sednicom je predsedavao mr Milovan Drecun, predsednik Odbora.

Sednici su prisustvovali: Goran Bogdanović, zamenik predsednika Odbora i članovi Odbora:Mirko Krlić, Miodrag Linta, Milovan Krivokapić, Aleksandar Čotrić, Tanja Tomašević Damjanović, Zvonimir Stević, Božidar Delić, Miljan Damjanović, Gordana Čomić, Miroljub Stanković, Boško Obradović i Slaviša Ristić i zamenici članova Odbora: Aleksandar Marković, Hadži Milorad Stošić, Sonja Vlahović, i dr Sanda Rašković Ivić.

Sednici Odbora nije prisustvovala Jasmina Nikolić, član, niti Miloš Bošković, zamenik člana Odbora.

Pored članova Odbora sednici su prisustvovali i narodni poslanici, koji nisu članovi Odbora: Vladimir Orlić i Đorđe Vukadinović.

U radu sednice učestvovao je Dušan Kozarev, zamenik direktora Kancelarije za Kosovo i Metohiju; Miljan Ranđelović, pomoćnik direktora; Bojana Anđelković, savetnik u Kancelariji za KiM; Dragan Vladisavljević, direktor Kancelarije za koordinacione poslove u pregovaračkom postupku sa PIS u Prištini sa saradnicima: Milan Ravić, Katarina Žarković i Sanja Arežina.

Sednici su prisustvovali i načelnici upravnih okruga sa Kosova i Metohije i predstavnici privremenih organa opština KiM.

Na predlog predsednika Odbora, većinom od 9 glasova „za“ , usvojen je sledeći:

D n e v n i r e d

1. Razmatranje Izveštaja o radu Kancelarije za Kosovo i Metohiju za periodu januar-decembar 2016. godine, koji je podnela Kancelarija za Kosovo i Metohiju (15 Broj 02-/333-17, od 14. februara 2017. godine);
2. Informisanje članova Odbora o dijalogu Beograda i Prištine i
3. R a z n o.

Pre prelaska na razmatranje utvrđenog dnevnog reda Odbor je većinom od 9 glasova „za“ usvojio zapisnik druge sednice Odbora.

Predsedavajući je obavestio članove da, s obzirom da je treća sednica Odbora bila zatvorena za javnost, zbog materijala koji je nosio odgovarajući stepen tajnosti, Zapisnik sa Treće sednice Odbora označen odgovarajućim stepenom tajnosti. On je, takođe, obavestio prisutne da će se raditi u skladu se vremenom za raspravu definisanim članom 75. Poslovnika Narodne skupštine.

Po prvoj tački, predsedavajući je dao reč Dušanu Kozarevu, zameniku direktora Kancelarije za Kosovo i Metohiju. Kozarev je predstavio Izveštaj o radu za period od januara do decembra 2016. godine u okviru koga je po segmentima predstavio rezultate u okviru nadležnosti Kancelarije. On je naglasio da su se aktivnosti Kancelarije za Kosovo i Metohiju u proteklom periodu odvijale u otežanim uslovima zbog pojačanih nastojanja privremenih institucija samouprave u Prištini da oslabe politički, institucionalni i ekonomski kapacitet srpskog naroda u pokrajini. On je rekao da je Vlada Republike Srbije kroz delovanje Kancelarije za Kosovo i Metohiju uspela da učvrsti svoje prisustvo u sredinama, koje su većinski naseljene srpskim stanovništvom i osnaži kapacitete za pomoć našem narodu. To je bilo moguće zahvaljujući uspešnom sprečavanju pokušaja da se naruši političko jedinstvo srpskog naroda na Kosovu i Metohiji i oteža koordinacija srpskih političkih činilaca na terenu sa Vladom Srbije. Kozarev je naglasio da su pred kraj izveštajnog perioda i početkom 2017. godine kulminirali pokušaji Prištine da se politička i bezbednosna situacija na terenu destabilizuje, ali je odgovornom reakcijom Vlade Srbije sprečena ozbiljna eskalacija. Kada su u pitanju aktivnosti Kancelarije za Kosovo i Metohiju konstatovao je da je osnovni cilj za stvaranje institucionalnih, ekonomskih i socijalnih uslova za opstanak i prosperitet našeg naroda, kao i građana Srbije drugih nacionalnosti na Kosovu i Metohiji, ispunjen na najbolji mogući način imajući u vidu sve okolnosti i tendencije koje su se isprečile kao otežavajući faktor. S tim u vezi dao je detaljan prikaz onoga što je učinjeno za godinu dana. Najpre je krenuo od poslova u oblasti pravosuđa, ljudskih prava i imovinsko-pravnih pitanja i to od segmenta pravne pomoći fizičkim licima. Kozarev je istakao da je Kancelarija za Kosovo i Metohiju tokom 2016. godine redovno pružala pravnu pomoć licima sa boravištem na teritoriji AP Kosovo i Metohija, kao i interno raseljenim licima. Pomoć je pružena davanjem pismenih ili usmenih informacija o pravno relevantnim pitanjima, sastavljanjem pismenih podnesaka u ime stranaka ili direktnim pisanim obraćanjem Kancelarije nadležnim organima Republike Srbije ili obraćanje međunarodnim misijama na teritoriji AP Kosovo i Metohija u više od 500 slučajeva. Pružena je pravna pomoć u pogledu krivičnih progona protiv Srba na teritoriji AP Kosovo i Metohija, protiv kojih se, kod privremenih institucija samouprave na Kosovu i Metohiji vode montirani krivični postupci za navodno počinjena teška krivična dela tokom oružanih sukoba. On je dodao da Kancelarija finansira profesionalnu odbranu okrivljenih i obraća se međunarodnim misijama na Kosovu i Metohiji, EULEKS-u, UNMIK-u i OEBS-u, ukazujući na neosnovana i politički motivisana hapšenja Srba, dok se istovremeno ne preduzimaju nikakve aktivnosti vezane za rasvetljavanje zločina počinjenih nad Srbima. Finansirana je odbrana Olivera Ivanovića i drugih optuženih Srba iz Kosovske Mitrovice u politički motivisanom sudskom postupku za navodna ubistva lica albanske nacionalnosti 1990. i 2000. godine u Kosovskoj Mitrovici. U ovom izveštajnom periodu nije bilo pomaka u predmetu koji se vodi protiv Olivera Ivanovića, ali je u međuvremenu Apelaciono veće poništilo prvostepenu presudu i predmet vratilo na ponovno suđenje. Vlada Srbije i Kancelarija za Kosovo i Metohiju su odmah reagovali i zatražili od EULEKS-a da se Ivanoviću omogući odbrana sa slobode i ponovo dali garancije da će biti dostupan tokom suđenja. Kancelarija za Kosovo i Metohiju nastavlja da pomaže odbrani i porodici Olivera Ivanovića. Kancelarija je pružila pravnu pomoć radnicima Nacionalnog parka ''Šara'' iz Opštine Štrpce, protiv kojih se u Uroševcu vodi krivični postupak za navodno počinjena dela zloupotrebe službenog položaja i uništavanje šume nakon što su 07.oktobra 2015. godine pripadnici policijske jedinice KPS-a upale u prostorije JP Nacionalnog parka ''Šara'' i na brutalan način uhapsili 15 radnika srpske nacionalnosti, koji su kasnije pušteni. Povodom ovog slučaja, Kancelarija se obraćala svim međunarodnim misijama koje deluju na teritoriji Kosova i Metohije sa zahtevom da se obustavi predmetni krivični postupak kao politički motivisan. Kancelarija je štitila imovinu Republike Srbije i privrednih subjekata na teritoriji AP Kosovo i Metohija, imajući u vidu da su privremene institucije samouprave na Kosovu i Metohiji tokom 2016. godine jednostrano preduzele niz aktivnosti vezanih za promenu statusa i otuđenja navedene imovine. Kada je u pitanju predmet Ski centra ''Brezovica'' u koordinaciji sa Ministarstvom privrede, Ministarstvom finansija, Državnim pravobranilaštvom, Ski centrom ''Brezovica'' doo, JP Skijališta Srbije i Fondom Ineks Intereksport AD Beograd, Kancelarija je preduzela niz aktivnosti usmerenih na sprečavanje otuđenja Ski centra ''Brezovica'', uključujući i pravnu pomoć u sudskim i upravnim postupcima, koji se vode pred organima privremenih institucija samouprave za poništaj Odluke o eksproprijaciji zemljišta Ski centra. Zaključkom Vlade od 17. juna obrazovana je Radna grupa za zaštitu Ski centra ''Brezovica'' čiji su članovi predstavnici navedenih organa i privrednih subjekata. Kozarev je naglasio da je posebna pažnja posvećena Rudarsko-metalurško-hemijskom kombinatu ''Trepča'' Zvečan, prema kojoj se od strane Prištine vrši institucionalni pritisak u cilju protivpravnog prenosa imovine navedenog kombinata putem donošenja zakona kojim se Trepča proglašava vlasništvom lažne države Kosovo, usled čega je Vlada Republike Srbije, na predlog Kancelarije, donela odluku 11. oktobra 2016. godine kojom se poništavaju sve pravne posledice akata i radnji Prištine prema Trepči. U saradnji sa Privrednom Komorom Srbije pružena je stručna pomoć privrednim subjektima koji predstavljaju vlasnike i poverioce RMHK Trepča na sastavljanju i upućivanju pisma upozorenja privremenim institucijama samouprave u Prištini, kojim obaveštavaju iste da će pokrenuti postupke pred Arbitražom Međunarodne Privredne komore u Parizu. Kancelarija je pružila stručnu pravnu pomoć srpskim bankama, poveriocima Trepče i to: Kosovskoj banci AD u stečaju, Jugobanci AD u stečaju i Jug Jugobanci AD Kosovska Mitrovica u postupcima koje su pokrenuli pred posebnom komorom Vrhovnog suda Prištine za zaštitu svojih potraživanja, a takođe u saradnju sa IPA projektom pravne pomoći obezbeđena pravna pomoć za zaštitu prava iz radnih odnosa radnicima Trepče srpske nacionalnosti koji su proterani sa svojih radnih mesta nakon 1999. godine. Kancelarija je, takođe, sa Ministarstvom privrede od maja 2016. godine, inicirala aktivnosti vezane za stratešku analizu stanja privrednih subjekata kako bi se osmislile i preduzele aktivnosti za njihov opstanak. Na osnovu analize, a u saradnji sa Ministarstvom privrede, Ministarstvom rada, zapošljavanja i socijalne politike i Ministarstvom finansija izvršena je priprema za izradu socijalnih programa za rešavanje problema viška zaposlenih u preduzećima čije je sedište ili delatnost na teritoriji AP Kosovo i Metohija. U domenu zaštite imovine Srpske pravoslavne crkve na Kosovu i Metohiji, kao redovne aktivnosti Kancelarije, Kancelarija je finansirala rad pravne službe eparhije Raško-Prizrenske u iznosu od 1.600.000 dinara. U skladu sa opredeljenim sredstvima u Budžetu Republike Srbije, vršila se kontinuirana isplata zarade i naknada zarada za izabrana i postavljena lica i zaposlene u organima uprave i javnim preduzećima i ustanovama, čiji su osnivači lokalne samouprave na teritoriji AP Kosovo i Metohija. U poslovima u oblasti privrede, ekonomskog razvoja infrastrukturnih projekata na Kosovu i Metohiji, istakao je da su tokom 2016. godine uspešno realizovana dva programa raspodele i korišćenja podsticajnih sredstava za razvoj poljoprivrede na području AP Kosovo i Metohija za 2015. i 2016. godinu, usvojenih zaključcima Vlade od 24. septembra 2015. godine i 27. februara 2016. godine. Što se tiče poslova u oblasti povratka i opstanka, Kozarev je rekao da je u cilju stvaranja uslova stanovanja za lica iz socijalno ugroženih kategorija povratnika interno raseljenih lica unutar AP Kosovo i Metohija, od 01. januara do 31. decembra 2016. godine Kancelarija za Kosovo i Metohiju je sprovela više aktivnosti: kroz pomoć u građevinskom materijalu ukupne vrednosti 21.593.746,00 dinara, u okviru 27 projekata na teritoriji 14 opština adaptirano je, rekonstruisano, izgrađeno 70 individualnih objekata i kuća za socijalno ugrožena porodična domaćinstva; realizovana su tri projekta spoljnog uređenja priključaka na javne instalacione mreže, projektovanja, nadzora i finansiranja drugih zavisnih troškova; u kontinuitetu su realizovani projekti uređenja pravoslavnih grobalja na 18 lokacija unutar teritorija četiri opštine na Kosovu i Metohiji. Kozarev je na kraju rekao da u saradnji sa UNHCR Kancelarija sprovodi postupak registracije potencijalnih povratnika.

Nakon izlaganja Dušana Kozareva, predsedavajući je otvorio diskusiju u kojoj su učestvovali: Slaviša Ristić, Božidar Delić, Miljan Damjanović, Boško Obradović, Gordana Čomić, Goran Bogdanović, Zvonimir Stević, Mirko Krlić, Milovan Krivokapić,Đorđe Vukadinović i Vladimir Orlić.

Nakon diskusije po prvoj tački dnevnog reda, Odbor je većinom glasova prihvatio Izveštaj o radu Kancelarije za Kosovo i Metohiju za periodu januar-decembar 2016. godine, koji je podnela Kancelarija za Kosovo i Metohiju.

Po drugoj tački dnevnog reda, predsedavajući je dao reč Draganu Vladisavljeviću, direktoru Kancelariju za koordinacione poslove u pregovaračkom postupku sa privremenim institucijama samouprave u Prištini, koji je na početku izlaganja podsetio da se dijalog Beograda i Prištine uz posredovanje EU tokom 2016. godine odvijao promenljivim intenzitetom, koji je generalno manji u odnosu na 2015. godinu. Teme koje su dominirale dijalogom u ovom periodu uglavnom su one koje proističu iz tzv. političke komponente dijaloga, tj. prvog Sporazuma. Reč je mahom o pitanjima vezanim za sporazum o telekomunikacijama, koji je bio najčešća tema razgovora u proteklom periodu, kao i pitanjima vezanim za pravosuđe. Vladisavljević je rekao da je naša strana tokom ovog perioda na svakom sastanku pokretala i pitanje formiranja ZSO; imovine privatne, društvene i državne, statusa imovine SPC i poštovanja prava i slobode Srba na KiM, kao i da nije naišla na pozitivnu reakciju drugih strana uključenih u pregovore i spremnost da o tome razgovaraju. Druga grupa tema koje su bile predmet razgovora u ovom periodu su one vezane za problematiku tzv. tehničkih sporazuma koji se odnose na pitanje katastra, univerzitetskih diploma, slobode kretanja, zvaničnih poseta i integrisanog upravljanja administrativnim prelazima IBM. Direktor Kancelarije za koordinacione poslove u pregovaračkom postupku sa PIS u Prištini je rekao da je tokom ovog perioda došlo do postizanja dogovora po pitanju slobode kretanja. Izostanak dogovora u vezi primene za srpsku stranu, suštinski važnog sporazuma o katastru i jednostrani potezi Prištine u tom kontekstu razlog su zbog kojih se dometi ovog dijaloga u proteklom periodu ne mogu oceniti zadovoljavajućim. On je rekao da ovakvu ocenu potvrđuje i neuspeh u implementaciji Sporazuma o univerzitetskim diplomama, stalni problemi u primeni odredaba Sporazuma o zvaničnim posetama, pa čak i povremeno grubo kršenje tih odredaba. Što se tiče ostalih tema u dijalogu, Vladisavljević je naglasio da su u proteklom periodu razmatrana pitanja uglavnom bila vezana za Sporazum o mostu i ona koja se odnose na prevoz opasnog tereta. Svakako da je važno postignuće u okviru dijaloga, dogovor o deblokadi procesa implementacije Sporazuma o mostu, kojim su obezbeđene pretpostavke za očuvanje bezbednosti Srba u Kosovskom Mitrovici, kao i dogovor o prevozu opasnog tereta, kojim je omogućen nastavak slobodne trgovine između dve strane, koji za našu stranu u ovom slučaju ima izuzetan značaj.

U daljem izlaganju, Vladisavljević je rekao da je, imajući u vidu složene međunarodne okolnosti, srpska strana pregovorima pristupala izuzetno odgovorno, kako bi istovremeno zaštitila Srbe i srpski nacionalni interes u pokrajini i omogućila nastavak jačanja međunarodnog položaja naše zemlje. Istovremeno, Priština je u pregovorima u proteklom periodu uglavnom prilazila bez istinske spremnosti za kompromis, stalno insistirajući na statusnim pitanjima, uslovljavanjima i bez nuđenja konkretnih rešenja. Jednostran pristup Prištine prema dijalogu i procesu normalizacije uopšte očitavao se i u konstantnom odbijanju razgovora o pitanjima za koja smatra da nisu u njenom interesu, kao što su ZSO ili imovina i prava i slobode Srba i SPC na KiM. Isti je slučaj i kada je reč o izbegavanju Prištine da sprovede obaveze iz prethodno postignutih sporazuma ili njenim pokušajima da te obaveze izigra i primeni na način koji njoj odgovara, kao što je to recimo slučaj po pitanju Sporazuma o katastru, policiji ili nekim drugim sporazumima. U toku prethodne godine realizovan je 101 sastanak u vezi sa pregovaračkim procesom sa privremenim institucijama samouprave u Prištini. . Uprkos stalnom insistiranju naše strane, pitanje osnivanja Zajednice srpskih opština se i dalje odlaže. Priština iznalazi načine da novim uslovljavanjima i pristupima ovo pitanje i dalje odlaže. Kada je u pitanju katastar, Vladisavljević je rekao da je to prva tačka Sporazuma, čime bi se zaštitili Srbi od pokušaja otimanja i uzurpacije imovine. Srpska strana je tokom prošle godine u razgovorima tražila formiranje svih tela i mehanizama predviđenih Sporazumom o katastru. Priština je odbijala sprovođenje postignutog sporazuma i jednostrano donela, čak je i u jednom delu njegove pripreme i bez znanja naše strane, donela zakon o agenciji za poređenje i verifikaciju imovine, koji je u celosti suprotan Sporazumu. Naša strana je evropskim posrednicima predočila da je taj zakon neprihvatljiv i sa našeg stanovišta predstavila predloge u pogledu metodologije i načina rada, kao i osnivanje i funkcionisanje tela predviđenih sporazumom. Uz to, srpska strana je odlučna u stavu da se implementacija Sporazuma mora izvršiti kako je dogovoreno i da do tada mi nećemo predavati katastarsku dokumentaciju za KiM koja se nalazi u našem posedu i odnosi na 70% katastra sa KiM. Po pitanju univerzitetskih diploma, nakon usaglašavanja zaključaka o uzajamnom priznavanju diploma od januara i operativnih zaključaka od marta prošle godine, nadležna ministarstva dve strane 4. aprila započele su sa primanjem novih zahteva za priznavanje diploma i obradom zahteva koje su ranije sertifikovani. Do prekida u primeni dogovora sa naše strane došlo je nakon što je Priština počela da primenjuje internu regulativu, koja Univerzitet u Prištini sa sedištem u Kosovskoj Mitrovici tretira kao deo prištinskog sistema. Takođe, EU je preko implementacionog partnera nevladine organizacije SPARK, koja je zadužena da posreduje u sertifikovanju diploma, prenela da neće prihvatati zahteve sa ovog univerziteta, već da će se one rešavati kroz alternativni proces verifikacije diploma koja sprovode privremene institucije samouprave u Prištini. Naša strana je stala da se ovakvim pristupom krši Sporazum i da će se za diplome primeniti isti pristup i da priznavanje diploma neće biti sa naše strane dok Priština sa svoje strane ne počne sa punom primenom Sporazuma. Kada je reč o pitanju mosta i Parka mira u Kosovskoj Mitrovici, dogovorom o nastavku implementacije Sporazuma o mostu, koji je postignut 2. avgusta 2016. godine, omogućen je početak radova na glavnom mostu na Ibru u Kosovskoj Mitrovici i početak radova na pretvaranju Ulice kralja Petra u pešačku zonu. Radovi na mostu i ulici su po Sporazumu trebali da budu završeni 20. januara 2017. godine. Uz posredovanje predstavnika EU i SAD u Prištini, kao i predstavnika Evropske službe za spoljne poslove, 4. februara 2017. godine predstavnici Srba u institucijama Prištine i zvaničnici Prištine postigli su konačan dogovor. Ovim dogovorom je omogućen nastavak radova na mostu i pešačkoj zoni u Ulici kralja Petra i otklonjena je neposredna bezbednost nad pretnjom Prištine po srpskom stanovništvo, ne samo Kosovske Mitrovice, odnosno severne Mitrovice, već i po srpskom stanovništvo na severu KiM. Po pitanju pravosuđa, Sporazum je veoma značajan, jer je stvorio uslove da se za Srbe na KiM obezbedi viši nivo pravne sigurnosti u odnosu na sadašnje stanje. Sudije i tužioci Albanci od sada neće odlučivati u slučajevima kada se procesuira i sudi Srbima, a Srbi će biti i na čelu odeljenja suda u Mitrovici i Apelacionog odeljenja u Mitrovici. Takođe je usaglašen metod verifikacije odluka srpskih pravosudnih organa putem posebnog dokumenta, tzv. pravosnažnost žalba, što znači da će odluke srpskih sudova donete nakon 1999. godine biti priznate na teritoriji KiM, što do sada nije bio slučaj. U vezi energetike, Sporazumom i zaključcima iz oblasti energetike našoj strani je omogućeno da na KiM uspostavi dve srpske kompanije – za trgovinu električnom energijom i za snabdevanje i distributivne usluge. Vlada Republike Srbije je 11. februara 2016. godine donela rešenje o davanju saglasnosti za osnivanje kompanije. Ipak, Priština je odbila da registruje kompanije i to je bio već treći put odbijanja, tvrdeći da osnivački akti ne sadrže terminologiju koja bi za našu stranu predstavljala kršenje statusno neutralne forme pregovora. Kada je reč o slobodi kretanja, tokom razgovora u Briselu 14. septembra 2016. godine dogovoreni su zaključci u vezi sa finalizacijom sprovođenja Sporazuma o slobodi kretanja iz 2011. godine.. Kako bi se zaštitila statusna neutralnost, ali i obezbedio normalan život Srbima u pokrajini, postignut je dogovor o nastavku važenja statusno neutralnih KS registarskih tablica za još pet godina, normalno uz mogućnost da taj period bude ponovo razmatran i produžen. U narednom periodu očekuje se da Priština preduzme aktivnosti koje će omogućiti početak primene dogovorenih rešenja. Direktor Kancelarije za koordinacione poslove u pregovaračkom postupku sa PIS u Prištini je govorio o pitanjima vezanim za telekomunikacije i postizanje Sporazuma i akcionog plana iz oblasti telekomunikacija. On je rekao da je „Telekomu“ omogućeno da osnuje ćerku kompaniju u pokrajini MTS D.O. čime je obezbeđeno snažnije prisustvo nacionalnog operatera na KiM.. Dogovorom oko dodele 30 lokacija za bazne stanice sa odgovarajućim frekvencijama, kompaniji MTS D.O. omogućeno je puštanje signala mobilne telefonije i pružanje usluga 2G, 3G i 4G tehnologije srpskom stanovništvu severnog i južnog Ibra, uključujući mikro lokacije četiri manastira južno od Ibra.

Nakon izlaganja Dragana Vladisavljevića, predsedavajući je otvorio diskusiju po ovoj tački dnevnog reda. U diskusiji su učestvovali: Gordana Čomić, Slaviša Ristić, Goran Bogdanović, Božidar Delić, Miljan Damjanović, Mirko Krlić i narodni poslanici, koji nisu članovi Odbora: Đorđe Vukadinović i Vladimir Orlić.

Miljanu Damjanoviću, narodnom poslaniku, članu Odbora za Kosovo i Metohiju predsednik Odbora je u skladu sa članom 109. i 117. Poslovnika Narodne skupštine izrekao jednu opomenu, kao meru održavanja reda na sednici.

Pošto se po tački Razno niko nije javio za reč, predsedavajući se zahvalio prisutnima na saradnji i zaključio četvrtu sednicu Odbora.

Sednica je završena u 14,46 časova.

Obrađen tonski snimak je sastavni deo zapisnika.

SEKRETAR ODBORA PREDSEDNIK ODBORA

Jelena Đorić mr Milovan Drecun